Hofsaak teen oudleerling van Sans Souci uitgestel‘n Skermskoot uit die video. (Video: Twitter) Die saak teen ŉ 16-jarige oudleerling van die Sans Souci Girls’ High School in Kaapstad wat daarvan beskuldig word dat sy ŉ onderwyseres aangerand het, is Maandag in die Wynberg-landdroshof in Kaapstad uitgestel. Die meisie was in Februarie betrokke in ŉ onderonsie met Clarissa Venter (34), ŉ Afrikaans-onderwyseres by die skool. ŉ Video van die voorval tussen die leerder en Venter is wyd op sosiale media versprei. In die video kan gesien word hoe die twee in ŉ woordewisseling betrokke is, klaarblyklik oor ŉ selfoon en die taal wat die leerder in die klas gebruik het. In ŉ stadium stamp die leerder vir Venter met haar tafel en probeer skynbaar haar selfoon teruggryp, waarna Venter haar ŉ oorveeg gee. Die ma van die meisie het intussen ŉ skadevergoedingseis van R150 000 teen Venter ingestel. Die eis is by die gelykheidshof ingedien. Venter staan dit teen. Venter se regsverteenwoordiger, William Booth, het vroeër gesê die eis is niks anders nie as ŉ poging om finansieel voordeel te trek uit ŉ voorval wat in werklikheid aangewakker is deur die leerder se “gebrek aan dissipline, oproerige en uiters uitdagende gedrag”. Venter het op haar beurt ŉ aanrandingsklag teen die leerder aanhangig gemaak. Eric Ntabazalila, woordvoerder van die Nasionale Vervolgingsgesag in die Wes-Kaap, het bevestig die saak is tot 2 Mei uitgestel. Maroela Media het vroeër berig die onderwyseres is oorweldig deur die ondersteuning wat sy van haar leerders, kollegas en lede van die publiek gekry het. Sy is weer terug op haar pos by die skool nadat sy na afloop van ŉ dissiplinêre proses ŉ boete en ŉ finale waarskuwing sowel as behandeling vir woedebeheer sal ontvang. Die betrokke leerling se ma het haar intussen na ŉ ander skool geskuif.